
A megváltozott munkaképességű munkavállalók – Új utak a vállalati sikerhez?

Kulcsszavak: üzleti siker; megváltozott munkaképességű munkavállalók; munkahelyi inklúzió, kihasználatlan erőforrások, Q-módszertan
A megváltozott munkaképességű személyek mögött sokszínűség rejlik, ami túlmutathat egy klinikai diagnózison. A kutatás célja, hogy feltárja, hogyan befolyásolhatja a megváltozott munkaképességű munkavállalók foglalkoztatása a vállalati sikert a kiskereskedelmi szektorban működő vállalatok esetében.
A téma kiemelkedő fontosságú, mivel a megváltozott munkaképességű személyek társadalmi elfogadása és integrációja kulcsfontosságú lehet a munkaerőpiacon való aktív részvételükhöz és gazdasági aktivitásuk növeléséhez. Ennek eléréséhez azonban alapvető fontosságú, hogy a munkáltatók felismerjék ezen munkavállalók foglalkoztatásának vállalati előnyeit, valamint azt, hogy hogyan járulhatnak hozzá a szervezet sikerességhez.
Az elemzéshez a Q-módszertant alkalmazom, melyben két mintát hasonlítok össze, olyan munkavállalók véleményét és preferenciáit, akik megváltozott munkaképességű munkavállalókkal dolgoznak, és olyanokét, akiknek nincs ilyen kollégájuk. A vélemények mélyebb megértése érdekében a kutatást szakértői interjúval egészítem ki, hogy teljes képet kaphassak a válaszadók preferenciáiról. A kutatás amellett, hogy feltárja a lehetséges vállalati sikertényezőket, megmutathatja, hogy milyen különbség tapasztalható a kutatásban résztvevő két minta között a megváltozott munkaképességű személyek elfogadásával kapcsolatban, valamint, hogy az elfogadás a mindennapi életben is megjelenik-e.
A mintát a Decathlon, kiskereskedelmi lánc munkavállalói és vezetői képzik, mivel a vállalat évek óta alkalmaz megváltozott munkaképességű munkavállalókat, valamint stratégiájának fontos része a munkahelyi inklúzió.
Eredményeim szerint a megváltozott munkaképességű munkavállalók alkalmazása nyolc különböző dimenzióban járulhat hozzá a vállalati sikerhez. Azok a munkavállalók, akik már dolgoztak ilyen kollégákkal elismerik, hogy alkalmazásuk pozitívan befolyásolhatja a fogyasztói preferenciákat, míg akiknek nincs tapasztalatuk velük, nem osztják ezt a véleményt. Az adóoptimalizáció előnyeit mindkét csoport elismeri, valamint a szakértői interjú alapján a közös munkavégzés pozitívan befolyásolhatja a munkahelyen kívüli társadalmi elfogadást.



